C 403/74

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2019/C 403/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

YHTENÄINEN ASIAKIRJA

”KIWI DE CORSE”

EU-nro: PGI-FR-02433 – 11.9.2018

SAN ( ) SMM ( X )

1. Nimi tai nimet

”Kiwi de Corse”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Kiwi de Corse” on Hayward-lajikkeesta saatava hedelmä.

Se on muodoltaan soikea, ja sen kuori on ruskeanvihreä ja tiheän nukan peittämä. Sen hedelmäliha on vihreä ja kirkas ja se sisältää pieniä mustia siemeniä.

Kiwi de Corse ‐hedelmä on makea ja lievästi hapokas, ja sen hedelmäliha on pehmeä ja mehukas.

Kiwi de Corse -hedelmän sokeripitoisuus on vähintään 12 Brix-astetta ja kiinteys vähintään 1,5 kg/0,5 cm2.

Suojatulla maantieteellisellä merkinnällä voidaan pitää kaupan vain sellaisia hedelmiä, joiden paino on vähintään 70 g ja jotka kuuluvat ekstraluokkaan tai luokkaan I.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki Kiwi de Corse ‐hedelmän tuotantovaiheet (viljelystä punnitukseen ja lajitteluun) tapahtuvat suojatun maantieteellisen merkinnän maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Kiwi de Corse ‐hedelmät pakataan maantieteellisellä alueella, jotta kuluttajalle taataan laadukas tuote, jota ei käsitellä kemiallisesti hedelmien korjuun jälkeen.

Kiwi de Corse ‐hedelmät korjataan tuoreena, kun ne ovat fysiologisesti kypsiä. Niille ei tehdä mitään säilyvyyttä parantavaa kemiallista käsittelyä korjuun jälkeen, ja sen vuoksi hedelmät saavat herkästi pintavaurioita iskuista pitkien kuljetusten aikana, jos ne ovat laatikoissa irtonaisina. Lisäksi kuljetus laatikoissa, suljetussa ilmatilassa, kuten merikuljetuksissa ja sen jälkeen kylmäkuljetusajoneuvoilla, estää ilman kiertämisen hedelmien välissä, jolloin muodostuu epäyhtenäinen ”ilmasto”, joka vaikuttaa hedelmien eriaikaiseen kypsymiseen.

Pakkaamot huolehtivat myös muista toisiinsa liittyvistä pakkausvaiheista (lajittelu, hyväksyntä ja merkinnät), ja silloin sijainti hedelmätarhojen läheisyydessä on tärkeää. Tämä vaihe on tärkeä myös tuottajien työn kannalta, koska sillä vältetään irtohedelmien liiallinen käsittely.

Koska tuotteet pakataan maantieteellisellä alueella, niiden laatu ja ominaisuudet säilyvät paremmin, mutta myös niiden jäljitettävyys helpottuu. Jos hedelmät kuljetetaan irtonaisina, ne voivat sekoittua eri alkuperää olevien muiden hedelmien kanssa.

Pakkaamisen yhteydessä käytettävällä tunnistusjärjestelmällä varmistetaan tuotteen jäljitettävyys sen lopulliseen myyntiin asti, ja se muodostaa näin lisätakeen tuotteen alkuperästä ja laadusta.

Kiwi de Corse ‐hedelmät pakataan:

— yhteen kerrokseen laatikoihin

— pinottaviin kennoihin

— rasioihin (kuluttajapakkaus).

3.6 Tuotteen, johon rekisteröity nimi viittaa, merkitsemistä koskevat erityiset säännöt

Elintarvikkeiden pakkausmerkintöjä ja esillepanoa koskevissa säädöksissä vaadittujen pakollisten merkintöjen lisäksi merkinnöissä on oltava tuotteen rekisteröity nimi ja Euroopan unionin suojatun maantieteellisen merkinnän symboli samassa näkökentässä.

4. Maantieteellisen alueen tarkka rajaus

”Kiwi de Corse” ‐merkinnän maantieteellinen alue kattaa seuraavat Haute-Corsen departementin kunnat:

Aghione, Aléria, Antisanti, Biguglia, Borgo, Canale-di-Verde, Casevecchie, Castellare-di-Casinca, Cervione, Chiatra, Furiani, Ghisonaccia, Giuncaggio, Linguizzetta, Lucciana, Lugo-di-Nazza, Monte, Olmo, Pancheraccia, Penta-di-Casinca, Pietroso, Poggio-di-Nazza, Poggio-Mezzana, Prunelli-di-Fiumorbo, San-Giuliano, San-Nicolao, Santa-Lucia-di-Moriani, Santa-Maria-Poggio, Serra-di-Fiumorbo, Solaro, Sorbo-Ocagnano, Taglio-Isolaccio, Talasani, Tallone, Tox, Valle-di-Campoloro, Ventiseri, Venzolasca, Vescovato.

5. Yhteys maantieteelliseen alueeseen

Yhteys maantieteelliseen alueeseen perustuu maantieteelliselle alueelle tunnusomaisiin luonnonoloihin liittyviin tekijöihin (pinnanmuodostus, maaperä ja ilmasto) sekä inhimillisiin tekijöihin (paikallinen taitotieto).

”Kiwi de Corse” ‐merkinnän maantieteellinen alue (Korsikan itäinen tasanko) muodostuu pääosin kukkuloista ja ylängöistä, joiden korkeus merenpinnasta on 150–300 metriä; sitä hallitsevat idässä Korsikan liuskekivialueeseen liittyvät kapeat kukkulat ja harjannejono, jonka korkeus vaihtelee 800 ja 1 200 metrin välillä.

Useimmat sen maaperämuodostumista ovat melko yhtenäisiä niin rakenteeltaan (pääasiassa hiekka- ja savipitoisia) kuin kemiallisesti (hapan maaperä).

Saaren maantieteellisen sijainnin ja vuoristoisuuden vuoksi ”Kiwi de Corse” hyötyy erityisen suotuisasta välimerenilmastosta, jossa talvet ovat leutoja ja kesälle on tyypillistä varsin selvä kuiva kausi. Saaren leveysasteen ansiosta aurinkosäteily on Korsikalla voimakasta käytännössä ympäri vuoden, ja Kiwi de Corse ‐hedelmien tuotantoalueella vuosittaisten aurinkotuntien keskimäärä on noin 2 700 tuntia.

Meren vaikutuksen vuoksi maantieteellisellä alueella on hyvin erityisiä ominaisuuksia suhteessa muihin kansallisiin ja eurooppalaisiin kiivintuotantoalueisiin.

Hallaa, joka voi aiheuttaa huomattavia vahinkoja sekä kasveille että hedelmille, esiintyy alueella hyvin harvoin, tuskin koskaan. Riittävän alhaiset lämpötilat talvella mahdollistavat kasvien lepotilan ja silmujen hyvän puhkeamisen.

Koska riskiä siitä, että syyshalla tuhoaisi sadon, ei ole, Kiwi de Corse -hedelmien tuottajat antavat hedelmien kypsyä luonnollisesti.

Saariasemasta johtuva meren vaikutus lievittää huomattavasti kahta muuta välimerenilmaston merkittävää piirrettä, joille Kiwi de Corse ‐hedelmät ovat herkkiä, eli korkeita lämpötiloja ja ilman kuivuutta kesällä.

Kesän ylimmät lämpötilat ylittävät hyvin harvoin 33:a celsiusastetta ja ovat yleensä 27 ja 30 celsiusasteen välissä, ja ilman suhteellinen kosteus laskee vain hyvin harvoin alle 40 prosentin.

Korsikan pinnanmuodostuksen epätasaisuus ja korkeus on merkittävä etu veden saatavuuden kannalta; saaren vuotuinen sademäärä on varsin suuri. Pinnanmuodostuksen aiheuttama luonnollinen konvektio korostaa termisiä tuulia, jotka ovat tavallinen ilmiö rannikkoalueilla. Tämän merkittävin seuraus on, että tämä ilmiö tunkeutuu syvemmälle sisämaahan ja luo riittävän mutta ei liian voimakkaan tuulen, joka mahdollistaa suotuisan ilmavirran Kiwi de Corse ‐hedelmätarhoissa ja vähentää kasvitautien vaaraa.

Hedelmäpuiden viljelyllä on Korsikassa hyvin pitkät perinteet. Tämä perinteinen osaaminen puunhoidon, mutta myös viininviljelyn alalla – jolla on useita yhteisiä teknisiä vaiheita kiivinviljelyn kanssa (kesäleikkaus ja säleikkökasvatus) – mahdollisti kiivinviljelyn aloittamisen 1970-luvun alussa.

Myös San-Giulianossa sijaitseva INRA-CIRAD-tutkimusasema kiinnostui hyvin varhain kiivinviljelystä. Ensimmäiset kiivikasvit tuotiin asemalle helmikuussa 1969. Ne edustivat neljää tärkeintä tuolloin Uudessa-Seelannissa viljeltyä lajiketta, jotka olivat Monty, Abbott, Bruno ja luonnollisesti Hayward. Hayward-lajike osoittautui nopeasti lajikkeista tyydyttävimmäksi – kuten kaikissa muissakin kiivintuottajamaissa – tuotoksensa, hedelmiensä sopivan koon (keskimäärin noin 100 g), hedelmien säännöllisen soikean muodon sekä muita lajikkeita selvästi paremman säilyvyyden vuoksi. Ennen kaikkea se on lajikkeista parhaiten sopeutunut maantieteellisen alueen maaperä- ja ilmasto-oloihin eli happamaan maaperään ja välimerenilmastoon, jolle on tunnusomaista runsas auringonpaiste ja meren vaikutus. Tästä syystä Haywardista tuli Kiwi de Corse ‐kiivien ainoa lajike.

Saarella toimivat tuottajat ovat hankkineet taitotiedon, jonka avulla he voivat viljellä kiivejä Korsikan erityisten ympäristöolosuhteiden mukaisesti ja vastata ilmaston kehitykseen.

Talvet ovat yhä useammin leutoja, mutta kiivi tarvitsee tänä aikana kukintainduktiota ja asianmukaista silmujen puhkeamista edistäviä kylmiä lämpötiloja. Tästä syystä viljelykäytäntöjä on täytynyt mukauttaa kannattavan, mutta etenkin laadukkaan tuotannon ylläpitämiseksi.

Viljelijät ovat suurentaneet puiden säleikköjä voidakseen säilyttää pidemmät satoversot ja siten tyydyttävän hehtaarituotoksen.

Hyvin lämpimien keväiden ja kesien tuoman liiallisen kasvillisuuden torjumiseksi kesäisin suoritetaan kesäleikkaus. Sen tarkoituksena on poistaa puuaines, jotta hedelmät saavat mahdollisimman paljon auringonvaloa ja niiden sokeripitoisuus kasvaa.

Vastaavasti harvennuksella rajoitetaan kasveihin kohdistuvaa taakkaa poistamalla liialliset ja epämuodostuneet hedelmät, jotta saadaan laadukkaita ja oikean kokoisia kiivejä.

Lisäksi tuottajat optimoivat lannoituksen käyttämällä heikkoon tuotokseen liittyvää kohtuullista lannoitusta (typpeä lisätään vähemmän kuin muilla kiivinviljelyalueilla, enintään 180 U/ha/vuosi jakautuneena vähintään kolmeen lannoituskertaan) ja säätelemällä kastelua mahdollisimman tarkasti.

Koska hallaa ei esiinny ja syksyt ovat leutoja, hedelmiä voidaan säilyttää puissa kauemmin. Sadonkorjuu suoritetaan käsin ja myöhemmin kuin muilla alueilla, jolloin hedelmien sokeripitoisuus kasvaa.

Korsikalaiset viljelijät ovat pystyneet laajentamaan teknistä asiantuntemustaan, joka on välttämätöntä laadukkaiden hedelmien tuottamiseksi ”uudenaikaisissa” pienikokoisissa hedelmätarhoissa (keskimääräinen pinta-ala 7 hehtaaria), joissa on suuri istutustiheys ja heikko tuotos ja joilla käytetään mekanisoituja viljelymenetelmiä.

”Kiwi de Corse” on Hayward-lajikkeesta saatava hedelmä, joka on sopeutunut erittäin hyvin maantieteellisen alueen maaperä- ja ilmasto-oloihin.

Sille on tunnusomaista makea ja lievästi hapokas maku, ja sen hedelmäliha on pehmeä ja mehukas.

Kiwi de Corse ‐hedelmän sokeripitoisuus on vähintään 12 Brix-astetta ja kiinteys vähintään 1,5 kg / 0,5 cm2.

Tällä korkealla refraktometriluvulla on merkittäviä vaikutuksia hedelmän erinomaiseen säilyvyyteen varastoinnin aikana ennen markkinoille saattamista. Sen ansiosta on mahdollista säilyttää hedelmälihan kiinteys.

”Kiwi de Corse” ‐merkinnän maantieteellisen alueen luonnonoloihin liittyvät tekijät ovat erityisen suotuisat edellä kuvatun kaltaisen erittäin laadukkaan tuotteen viljelylle.

Maaperä ei ole liian savi- eikä kalkkipitoista, mikä on tärkeää viljeltäessä kiivejä, jotka ovat yhtäältä herkkiä juuriston tukehtumiselle eivätkä siksi kestä hyvin savipitoista maaperää, ja toisaalta raudanpuutteesta johtuvalle kloroosille, kun maaperän aktiivisen kalkin pitoisuus ylittää 5–7 prosenttia.

Pinnanmuodostuksen epätasaisuus ja korkeus on merkittävä etu veden saatavuuden kannalta, ja se vaikuttaa termisiin tuuliin, jotka mahdollistavat suotuisan ilmavirran hedelmätarhoissa ja vähentävät kasvitautien vaaraa. Tämä pinnanmuodostus yhdessä saaristoilmaston ja meren vaikutuksen kanssa rajoittaa liian korkeita kesälämpötiloja ja varmistaa suhteellisen korkean sademäärän ja suhteellisen kosteuden, jotka ovat tarpeen kiivikasvien lehtien kautta tapahtuvan voimakkaan evapotranspiraation korvaamiseksi. Näiden tekijöiden yhdistelmän ansiosta myös talvilämpötilat pysyvät riittävän alhaisina (keskimäärin 5–7 celsiusastetta) kasvien lepotilan ja kiivikasvien silmujen hyvän puhkeamisen mahdollistamiseksi, ja samalla ne vähentävät voimakkaasti hallan riskiä syksyisin ja keväisin.

Lisäksi maantieteellisen alueen runsas auringonpaiste edistää sokerin suurempaa varastoitumista hedelmään.

Kiwi de Corse ‐hedelmien erityisen luonteen kannalta merkittävin näistä suotuisista luonnonoloihin liittyvistä tekijöistä on epäilemättä meren vaikutus, jonka ansiosta syksyt ovat leutoja eikä merkittäviä pakkasia esiinny ennen marraskuun loppua. Tämä muodostaa huomattavan edun muihin suuriin kiivintuotantoalueisiin nähden, sillä viljelijät voivat korjata sadon myöhemmin, kun refraktometriluku on suurempi (7 Brix-astetta), eli hedelmä kypsyy kauemmin luonnollisesti köynnöksessä, mikä takaa hyvän maun (hedelmälihan pehmeys ja mehukkuus), edistää aromaattista kehitystä (makea ja lievästi hapokas hedelmä) ja varmistaa hyvän säilyvyyden varastoinnin aikana ennen markkinoille saattamista. Näin ollen Kiwi de Corse ‐hedelmillä on kiistämättä mahdollisuudet erityislaatuun muihin kansallisiin tai eurooppalaisiin tuotantoalueisiin verrattuna.

Korsikalaisten kiivinviljelijöiden osaaminen perustuu myös yli neljänkymmenen vuoden kokemukseen muiden tuotteiden viljelystä, erityisesti viininviljelystä.

Korsikalaisten viljelijöiden käyttämillä viljelykäytännöillä (säleikköviljely, kesäleikkaus, harventaminen ja kohtuullinen lannoitus) pyritään hyödyntämään mahdollisimman hyvin luonnonoloja laadukkaiden Kiwi de Corse ‐hedelmien tuottamiseksi.

Tuote-eritelmän julkaisutiedot

(asetuksen 6 artiklan 1 kohdan toinen alakohta)

https://extranet.inao.gouv.fr/fichier/CDC-KiwiCorse.pdf

(1) EUVL L 343, 14.12.2012, s. 1.